En amerikansk soldat er blevet dømt for at forsøge at voldtage en kvinde i Haderslev. Han nægter sig skyldig.

En 21-årig mand er ved Retten i Sønderborg blevet idømt halvandet års fængsel for at forsøge at voldtage en 19-årig kvinde i Haderslev.

Desuden bestemte retten, at manden, der er amerikansk statsborger, skal udvises af Danmark med indrejseforbud i 12 år.

Det oplyser anklagemyndigheden ved Syd- og Sønderjyllands Politi.

Manden havde fulgt efter hende

Natten til den 3. juni var kvinden på vej hjem. Men på Hiort Lorenzens Vej blev hun tvunget ind ved nogle containere af en mand, der havde fulgt efter hende.

Manden trak ned i hendes trusser. Det lykkedes dog kvinden at slippe væk ved at sparke ham.

Til politiet kunne kvinden efterfølgende fortælle, at manden talte engelsk med tydelig amerikansk accent.

Soldaten var på øvelse i Danmark

Dagen efter blev den 21-årige, der er amerikansk soldat og var på øvelse i Danmark, varetægtsfængslet.

Han har gennem hele sagen nægtet sig skyldig og ankede på stedet dommen til Vestre Landsret.